### 14.    Drøftelse af eventuel revision af serviceniveauet inden for vej- og parkområdet

**Åbent**

Sagsnr.: 326-2018-15776       J.nr.: 04.01.11           Dokumentnr.:
326-2018-131978

**Sagstype**

Drøftelse.

**Resume og sagens baggrund**

Teknik- og Miljøudvalget har ønsket en drøftelse af en
eventuel revision af serviceniveauet (kvalitetsstandarder og plejeplaner) inden
for vej- og parkområdet. I sagsfremstillingen lægges op til en drøftelse af
både konkrete og mere overordnede forslag til ændring af serviceniveauet.

**Indstillinger**

Chefen for Vej- Ejendom og Affald indstiller, at
serviceniveauet inden for vej- og parkområdet drøftes, med henblik på at
afklare hvilke områder, der skal undersøges nærmere.

**Behandling**

Teknik- og Miljøudvalget.

**Sagsfremstilling**

I forbindelse med konkurrenceudsættelsen af
entreprenørområdet fastlagde Teknik- og Miljøudvalget serviceniveauet på
området i form af kvalitetsstandarder og plejeplaner. I september 2017 drøftede
udvalget overholdelsen af serviceniveauet og det fastlagte kvalitetsniveau
under dagsordenspunktet 'Orientering vedrørende kvalitetsopfølgning på vej- og
parkområdet'. I forbindelse med ovennævnte kvalitetstjek, tilkendegav Teknik-
og Miljøudvalget, at det ønskede at se nærmere på det fastlagte serviceniveau.

Drift efter de vedtagne kvalitetsstandarder og plejeplaner
er nu pågået i to år, og der har vist sig forskellige faktorer, som det løbende
har været hensigtsmæssigt at forholde sig til. For det første har der vist sig
behov for mindre løbende justeringer inden for plejeplansområder. Der kan i
plejeplanerne være mindre dele, som ikke fungerer i praksis, eller som ændrer
sig over tid, og som derfor tilrettes løbende, idet ændringerne som
udgangspunkt er udgiftsneutrale. For det andet har der også vist sig mulighed
for i nogle områder, at plejeplaner har kunnet justeres sammen med et lokalråd
eller en grundejerforening, da dette også har kunnet gøres udgiftsneutralt.

I løbet af arbejdet har borgere og udvalget undervejs også
givet input til eller haft drøftelser om, hvorvidt en enkelt kvalitetsstandard
er rigtig, eller om der er plejeplanelementer, som ønskes skiftet ud (for
eksempel forskellige græsområder med tilhørende højde).

Administrationen arbejder ud fra de vedtagne
kvalitetsstandarder, og det vedtagne budget for området. Når der er forslag om
en mulige ændring, kan administrationen efterfølgende beregne omkostningerne
til ændringen.

Ud fra nuværende budget ses følgende drøftelsesmuligheder,
hvor der lægges op til, at hvis der ønskes udvidelser på nogle områder, skal
dette balanceres med områder, der ændres med henblik på mindre service:

· Ændre kvalitetsstandarder og udførelseskrav generelt (for
eksempel højere generel kvalitet i form af flere klipninger end i dag)

· Ændre mere bestemte plejeplansområder (for eksempel i bestemte
områder kun at have brugsplæner)

Udvalget har ønsket en drøftelse på baggrund af indledende
eventuelle forslag til ændringer, som der kan arbejdes videre med henblik på et
mere konkret oplæg til et eventuelt ændret serviceniveau.

*Forslag til ændrede kvalitetsstandarder*

· Hække i byer klippes 2 gange årligt (i dag 1 gang årligt)

· Det fredede parterre ved [adresse] i Kalundborg klippes 3
gange årligt (i dag 1 + ekstrabestillinger).

· Renhold og bortkørsel af efterladt affald ved kuber.

· Vedligehold af oplysningstavler og andre skilte på rekreative
stier og arealer.

· Oprensning af gadekær og søer.

· Overgang til pesticidfri ukrudtsbekæmpelse (der forelægges
særskilt sag om dette i efteråret).

· Løbende tilsyn og vedligehold på legepladser.

· Bypyloner, el og drift.

· Løbende opretning af elementernes kvalitet til niveau med det
forudsatte grundstade i kvalitetsbeskrivelserne (for eksempel for allétræer og
stier i åbent land som for eksempel Einar Østergaard. [adresse])

*Forslag til mere generelt ændrede plejeplaner*

· Græs i bymidter sættes generelt til 'Brugsplæne' med en maksimal
højde på 8 cm (eksempelvis græs ved gadekæret i Høng er i dag 'Græsflade' med
maks. højde på 15 cm).

· Alt inventar er i udbuddet udelukkende medtaget som en tilsynsforpligtelse.
Der bør afsættes midler til løbende vedligehold

*Forslag til besparelser på kvalitetsstandarder*

· Ophør med rabatklipning uden for oversigtsarealer (eksempelvis
Slagelse Kommune klipper ikke i åbent land)

· Omlægning af arealer til naturtilstand med lavere pleje
eksempelvis fra græs til skov

· Færre skraldespande og større spande på centrale placeringer
(efter nærmere forslag)

· Ophør med sprøjtning langs indfaldsveje, hvor private lodsejere
har renholdelses-forpligtelsen.

**Økonomiske konsekvenser**

Ingen økonomiske konsekvenser.